钦定古今图书集成/明伦汇编/宫闱典/第131卷 > 李继和
## 钦定古今图书集成/明伦汇编/宫闱典/第131卷 > 李继和

按《宋史宦者传》：“继和，开封人。以父任为内侍黄门，庆
历中，为河北西路承受。保州兵叛，塞城门距守，官军
重围之，不得入。继和独上南关门，密呼所结内应者，
谕以祸福，众言俟李昭亮至，即斩关自归。已而果然。
贼平，迁两秩。王则反贝州，为城下走马承受。沙苑阙
马，诏秦州置场，以券市之。继和领职，不数月，得马千”
数而人不扰。旧制，内侍入仕，三十年始得磨勘，至是，
乃令以劳进官者，无拘于年。环州弓箭手岁时给酒，
州将不与，众諠诉，亟阖府门不敢出。继和步入众中，
譬晓之曰：“汝曹为一杯酒遂丧躯命乎？”众悟散去。事
闻，擢带御器械，累迁宣庆使、文州团练使、入内副都
知，卒。子从善，援例求赠官，神宗曰：“此弊事也。继和无
军功，何必赠？”自是为定制云。